Fælles erklæring om EU-institutionernes og -organernes bygningspolitik

»Europa-Parlamentet og Rådet erindrer om deres respektive konklusioner om Revisionsrettens særberetning nr. 2/2007 om institutionernes udgifter til bygninger, de anerkender, at udgifter til bygninger udgør en væsentlig del af EU-institutionernes samlede administrative udgifter, og bekræfter på ny, at det er nødvendigt med en forsvarlig økonomisk forvaltning af udgifterne til bygninger.

De gentager, at det er vigtigt med et effektivt samarbejde mellem institutionerne på dette område, og opfordrer institutionerne til yderligere at øge dette samarbejde og til at være fælles om faciliteter, når det er hensigtsmæssigt, uden at dette bliver en hæmsko for den enkelte institutions virke. De noterer sig med tilfredshed, at institutionerne allerede har gjort en indsats på dette område.

De betoner, at det af hensyn til en forsvarlig planlægning og en forsvarlig økonomisk forvaltning er væsentligt at opstille bygningsstrategier på mellemlang og lang sigt.

De understreger, at gennemsigtige og kontrollerbare procedurer er væsentlige med henblik på effektive og efficiente løsninger og en forsvarlig økonomisk forvaltning.

De opfordrer institutionerne til at fortsætte og udbygge energieffektivitets- og miljøforanstaltningerne i deres bygninger, herunder certificering i henhold til miljøstandarderne, når det er relevant og muligt med de givne ressourcer, og de ser med stor tilfredshed på de fremskridt, der allerede er gjort på dette område.

Med hensyn til finansforordningens bestemmelser, navnlig konsultationerne i henhold til artikel 179, lægger de stor vægt på i god tid at modtage alle de oplysninger om projektet, der er nødvendige for at træffe en beslutning. Uanset de formelle frister bør disse oplysninger være til rådighed så betids, at budgetmyndighedens to parter kan tage stilling uden tidspres. Oplysningerne bør omfatte vurderinger og cost-benefit-analyser vedrørende de forskellige alternative løsninger med angivelse af mulighederne for at leje eller købe samt gennemsigtige oplysninger om alternative finansieringsmuligheder, om de finansielle følger på lang sigt og om foreneligheden med den flerårige finansielle ramme.

De noterer sig med tilfredshed det arbejde, Kommissionen har iværksat om alternative finansieringsmetoder, og afventer den kommende rapport.

De opfordrer institutionernes generalsekretærer til at forelægge udførlige oplysninger om bygningsspørgsmål sammen med det foreløbige budgetforslag/de foreløbige overslag.

De anerkender de enkelte institutioners særlige behov og de enkelte projekters særlige karakter, men opfordrer samtidig institutionerne til at fortsætte arbejdet med at harmonisere disse oplysninger gennem fælles definitioner og indikatorer, der gør det muligt at sammenligne bygningsarealer og udgifter til bygninger, herunder nå frem til en fælles forståelse af metoderne til beregning af de årlige udgifter til ejendomme fordelt over hele anvendelsesperioden. I den forbindelse noterer de sig med tilfredshed den aftale om fælles retningslinjer for definition og måling af bygningsarealer, der for nylig blev opnået mellem de interinstitutionelle arbejdsgrupper.

De minder om, at disse bemærkninger, hvor det er relevant, også gælder forvaltningsorganernes og de decentrale organers særlige situation.

De noterer sig det fortrinlige samarbejde mellem institutionerne og værtsmedlemsstaternes myndigheder.«